google/wiki40b huggingface dataset:
Ιερά Μονή Παναγίας Μολυβδοσκέπαστης

Ιστορία της Μονής

Η μονή ιδρύθηκε τον 7ο αιώνα  από τον αυτοκράτορα της Βυζαντίου Κωνσταντίνο Δ΄ Πωγωνάτο και ήταν αρχικά σταυροπηγιακή μονή δηλαδή υπαγόταν απευθείας στο Πατριαρχείο. Εφτά αιώνες αργότερα, στις αρχές του 14ου αιώνα, ανακαινίσθηκε από τον Ανδρόνικο Κομνηνό Μέγα Δούκα Παλαιολόγο, που ήταν ο εγγονός του δεσπότη της Ηπείρου Μιχαήλ Β΄ Κομνηνού Δούκα. 
Περίπου εκατό χρόνια αργότερα, το 1521, ανακαινίστηκε εκ νέου αυτή τη φορά από τους κατοίκους της Πωγωνιανής. Η χρονική αυτή περίοδος ήταν η περίοδος που η Μονή Παναγίας Μολυβδοσκέπαστης γνώρισε τη μεγαλύτερη ακμή της. Είχε μεγάλη περιουσία και μετόχια μέχρι και στη Ρουμανία ενώ στους χώρους της λειτουργούσε σχολή, εργαστήριο χειρογράφων και πλούσια βιβλιοθήκη.
Η παρακμή της μονής άρχισε το 17ο αιώνα και συνεχίστηκε τους επόμενους αιώνες, μέχρι το 1848 οπότε και εγκαταλείφθηκε. 
Το 1943 η μονή βομβαρδίστηκε από γερμανικά στρατεύματα με αποτέλεσμα να καταστραφούν εν μέρει τα κελιά της.

Περιγραφή  του μοναστηριού

Η μονή είναι χτισμένη κοντά στο σημείο όπου ενώνεται ο ποταμός Αώος με τον Σαραντάπορο, 300 μ. από την ελληνοαλβανική μεθόριο. Ο ψηλός περίβολος της μονής της δίνει όψη φρουρίου.
Το καθολικό είναι χτισμένο με λίθινες πλάκες και  με πλίνθους και φέρει διακόσμηση με κεραμοπλαστικά στοιχεία και εντοιχισμένα αγγεία. Οι τοιχογραφίες στο εσωτερικό του είναι κυρίως από το 16ο αιώνα (1521 και 1537) ενώ έχουν σωθεί και διακοσμητικά στοιχεία από το 14ο αιώνα. Η δίφυλλη ξύλινη θύρα του είναι διακοσμημένη με ανάγλυφες επιχρωματισμένες παραστάσεις που είναι τοποθετημένες σε έξι πλαίσια και χρονολογείται το 14ο αιώνα. 
Υπάρχουν επίσης δύο παρεκκλήσια που χτίστηκαν όταν ανακαινίστηκε το μοναστήρι.
Σχολή της Χίου

Η Σχολή της Χίου ήταν μαθηματική σχολή στην αρχαία Ελλάδα με ακμή από το 480 π.Χ έως το 450 π.Χ περίπου.

Οι κύριοι εκπρόσωποι της Σχολής

Η Σχολή της Χίου ήταν μια μαθηματική σχολή που ιδρύθηκε στις αρχές του 5ου αιώνα και διαδέχθηκε τη Σχολή των Πυθαγορείων. Ο επιφανέστερος εκπρόσωπος της σχολής αυτής ήταν ο Ιπποκράτης ο Χίος (~470-400 π.Χ), που ήκμασε γύρω στο 440 π.Χ. Δάσκαλος του ήταν ο Οινοπίδης ο Χίος που ήταν μια γενιά μεγαλύτερος. Επίσης κατά πάσα πιθανότητα ο Αναξαγόρας (500-428 π.Χ) ήταν μέλος της Σχολής.

Το μαθηματικό έργο της Σχολής

Για τη Σχολή της Χίου δεν έχουμε πληροφορίες αν η έδρα της ήταν στη Χίο ή οι εκπρόσωποί της καταγόταν από τη Χίο. Πάντως ήταν το βραχύ μεσοδιάστημα μεταξύ της Σχολής των Πυθαγορείων και της Σχολής των Αθηνών. Η Σχολή δύει και τα ίχνη της χάνονται λίγο μετά το μέσον του 5ου αιώνα κι ενώ λαμβάνει χώρα μια ακμάζουσα γεωμετρική παράδοση, όπου κεντρική θέση κατέχουν τα τρία περίφημα “άλυτα” προβλήματα της αρχαιότητας, ο Διπλασιασμός του κύβου ή Δήλιο πρόβλημα, η Τριχοτόμηση γωνίας και ο Τετραγωνισμός του κύκλου.
Ο Αναξαγόρας ασχολήθηκε με τη γεωμετρία και αναφέρεται σαν ο πρώτος που ασχολήθηκε με το πρόβλημα του τετραγωνισμού του κύκλου.
Ο Οινοπίδης σύμφωνα με τον Πρόκλο ασχολήθηκε με τα μαθηματικά και έλαβε δόξα από αυτά, επίσης, εισηγήθηκε την επιταγή του κανόνα και διαβήτη για τις γεωμετρικές κατασκευές.
Ο Ιπποκράτης αναφέρεται σαν ο πρώτος που ανήγαγε το πρόβλημα του διπλασιασμού του κύβου στο ισοδύναμό του, της παρεμβολής δύο μέσων αναλόγων μεταξύ δύο ευθυγράμμων τμημάτων α και β=2α, έτσι ώστε να ισχύουν οι συνεχείς αναλογίες α/x=x/y=y/2α. Επίσης ο Ιπποκράτης τετραγώνισε μηνίσκους, σύμφωνα με τον Σιμπλίκιο (4ος μ.Χ αιώνας), σε κείμενο που μας διασώζει.
Η ακμή της Σχολής της Χίου δεν είχε μεγάλη διάρκεια και το επιστημονικό κέντρο λίγο μετά το μέσον του 5ου π.Χ αιώνα μετατοπίστηκε στην Αθήνα. Οι τρεις παραπάνω κύριοι εκπρόσωποι της Σχολής της Χίου εγκαταστάθηκαν στην Αθήνα και συνέχισαν το μαθηματικό τους έργο.
Ένας άλλος κόσμος

Προώθηση και υποδοχή

Στα πλαίσια της προώθησης της ταινίας, ο Παπακαλιάτης ταξίδεψε σε περισσότερες από 15 πόλεις της Ελλάδας, εφαρμόζοντας Q&A (questions+answers) με το κοινό. Αντίστοιχα, ταξίδεψε σε χώρες, όπως Κύπρος, Ελβετία, Αυστρία, Νέα Υόρκη, Λος Άντζελες, Σικάγο, όπου παρευρέθηκε σε πρεμιέρες της ταινίας και πραγματοποίησε συζήτηση με το κοινό, στα πλαίσια προώθησης και επικοινωνίας της Ελλάδας μέσω του ελληνικού κινηματογράφου.
Η ταινία στην πρώτη εβδομάδα προβολής της αναρριχήθηκε πρώτη στο ελληνικό box-office, αποσπώντας καλές κριτικές τόσο στην Ελλάδα όσο και στο εξωτερικό. Διανεμήθηκε επίσης σε Ελβετία, Αυστρία, Γερμανία, Ζυρίχη υπό τον τίτλο Worlds Apart. Απέσπασε 4,5 εκατομμύρια ευρώ και θεωρήθηκε η μεγαλύτερη εισπρακτική επιτυχία στην Ελλάδα τα τελευταία δέκα χρόνια. Αποδείχθηκε μία από τις πιο επιτυχημένες ταινίες του ελληνικού box-office τα τελευταία χρόνια σε ό,τι αφορά ελληνικές και ξένες παραγωγές, ξεπερνώντας τα 700 χιλιάδες εισιτήρια. Θίγει θέματα όπως το προσφυγικό, η οικονομική κρίση και γενικότερα κοινωνική καταγραφή της Ελλάδας του 2015, αφηγούμενη τρεις ερωτικές ιστορίες ανάμεσα σε Έλληνες και ξένους πολίτες.
Τον Ιανουάριο του 2017 έκανε πρεμιέρα και σε Νέα Υόρκη και Λος Άντζελες, αποσπώντας θετικές κριτικές από την εφημερίδα LA Τimes. Το περιοδικό Hollywood Reporter ανέφερε ότι στην ταινία ξεχώρισε η ηθοποιία της Μαρίας Καβογιάννη, ενώ η γερμανική προφορά του Τζ. Κ. Σίμονς θεωρήθηκε περίεργη. Η πρώτη ιστορία της ταινία θεωρήθηκε ότι "χτυπάει με το σφυρί τα νοήματα που θέλει να περάσει, σε σημείο που οι καταστάσεις και οι χαρακτήρες μοιάζουν να έχουν επινοηθεί μόνο και μόνο για να υπογραμμίσουν τα νοήματα αυτά".
Υπηρεσία Πληροφοριών Εξωτερικού (Καζακστάν)

Συνεργασία με ξένες υπηρεσίες πληροφοριών

Μια συμφωνία για την συνεργασία νοημοσύνης μεταξύ των ΗΠΑ και του Καζακστάν υπεγράφη το 2010. Αυτή η μυστική συμφωνία θα καλύπτει τη συνεργασία της CIA με την Υπηρεσία Πληροφοριών του Καζακσστάν.
1176 Λυσιντόρ

Φυσικά χαρακτηριστικά

Η μέση διάμετρος του Λυσιντόρ εκτιμάται σε 30,65 χιλιόμετρα. O φασματικός τύπος του είναι C (ανθρακούχος), ενώ το γεωμετρικό άλβεδό του είναι 0,0821. Ο Λυσιντόρ περιστρέφεται γύρω από τον εαυτό του μία φορά κάθε 4 ώρες και 5 λεπτά.
Audi RS6

To Audi RS6 είναι ένα μεσαίο αυτοκίνητο υψηλών επιδόσεων που κατασκευάζεται από τη γερμανική αυτοκινητοβιομηχανία Audi. Βασίστηκε στο Audi A6 και αποτελεί την ισχυρότερη έκδοση της παλέτας του μοντέλου. Διαθέσιμο σε περιορισμένα αντίτυπα, το μοντέλο παρήχθη από την Quattro GmbH, θυγατρική της Audi και σε 3 γενιές, η πρώτη από το 2002 έως το 2004 και η δεύτερη από το 2008 έως το 2010, ενώ τον Φεβρουάριο του 2013 ξεκίνησε η παραγωγή της τρίτης γενιάς. Οι δύο πρώτες γενιές ήταν διαθέσιμες σε σεντάν και στέισον βάγκον αμαξώματα. Αντιθέτως, η τρίτη γενιά κυκλοφόρησε μόνο σε 5-πορτη έκδοση Avant (station wagon) και δεν προσφέρθηκε ως sedan.
Καληδονιακή Ομοσπονδία Ποδοσφαίρου

Ιστορία

Ο οργανισμός ιδρύθηκε το 1928. Έγινε προσωρινό μέλος στην Ποδοσφαιρική Συνομοσπονδία Ωκεανίας (OFC) το 1999. Εντάχθηκε ως πλήρες μέλος στην OFC και στην Παγκόσμια Ποδοσφαιρική Ομοσπονδία (FIFA) το 2004.
Γιάννης Μανιάτης (πολιτικός)

Βιογραφικά στοιχεία

Γεννήθηκε στο Άργος το έτος 1956. 
Έχει διδακτορικό ως μηχανικός και είναι διπλωματούχος αγρονόμος τοπογράφος μηχανικός του Εθνικού Μετσόβιου Πολυτεχνείου. 
Από το 1995 διετέλεσε Αναπληρωτής Καθηγητής του Αριστοτελείου Πανεπιστημίου. Επίσης, είναι Αναπληρωτής Καθηγητής του Πανεπιστήμιου Πειραιώς από το 2002. Επίσης, αποτελεί Επισκέπτης Καθηγητής στο Πανεπιστήμιο της Βόννης στο Ινστιτούτο Οικονομικής Γεωγραφίας. Μιλάει αγγλικά και γαλλικά.
Εκλέχθηκε για πρώτη φορά βουλευτής στις βουλευτικές εκλογές του 2004 στην εκλογική περιφέρεια της Αργολίδας με την στήριξη του Πανελληνίου Σοσιαλιστικού Κινήματος. Στην συνέχεια επανεκλέχθηκε στην ίδια εκλογική περιφέρεια και στις επόμενες εθνικές εκλογές, στις εκλογές του 2009, στις εκλογές του Μαΐου και στις εκλογές του Ιουνίου του 2012. 
Από τις 25 Ιουνίου 2013 μέχρι τις 27 Ιανουαρίου 2015, διετέλεσε υπουργός Περιβάλλοντος, Ενέργειας και Κλιματικής Αλλαγής στην κυβέρνηση συνεργασίας του πρωθυπουργού Αντωνίου Σαμαρά.
Υστερομινωικό νεκροταφείο Αρμένων

Περιγραφή δύο επικρατέστερων τύπων τάφου

Κτιστός θολωτός τάφος
Ο τάφος 200 είναι ο μόνος κτιστός θολωτός τάφος του νεκροταφείου. Ο δρόμος του έχει μήκος 4,55μ. και πλάτος 1,32μ. Στην αρχή του υπάρχουν σκαλιά. Η είσοδος έκλεινε με καλυπτήρια πλάκα. Στον κυκλικό θάλαμο βρέθηκαν χάλκινα όπλα, κεραμική, χάνδρες και ένα περίαπτο (φυλακτό) με επιγραφή Γραμμικής Α γραφής.
Θαλαμωτός λαξευτός τάφος
Ο πιο εντυπωσιακός θαλαμωτός λαξευτός τάφος του νεκροταφείου είναι ο τάφος 159. Έχει δρόμο μήκους 15,50μ., στην αρχή του οποίου υπάρχουν 25 σκαλοπάτια. Εντυπωσιακό εύρημα είναι τα υπολείμματα ξύλινου φορείου (1420/1400 - 1200 π.Χ.).

ώρες λειτουργίας, επισκεψιμότητα

Ωράριο λειτουργίας: Χειμερινό: 
Από 1η Νοεμβρίου έως 31 Μαρτίου:
08:30-15:00
Βίτολντ Γκομπρόβιτς

Βιογραφία

Ο Βίτολντ ήταν γόνος οικογένειας μικρογαιοκτημόνων με καταγωγή από τη Λιθουανία, το τελευταίο από τα τέσσερα παιδιά του Γιαν και τις Αντονίνα. Το 1911 μετακόμισαν στην Βαρσοβία. Απέκτησε πτυχίο νομικής το 1927 από το Πανεπιστήμιο της Βαροβίας. Μετά πήγε στο Παρίσι για να συνεχίσει τις σπουδές του, στο Ινστιτούτο Διεθνών Ανωτέρων Σπουδών, αλλά τις εγκατέλειψε και επέστρεψε στην Πολωνία, όπου δούλευσε σε διάφορα νομικά πόστα. Τότε άρχισε να γράφει διάφορες ιστορίες, τις οποίες δημοσίευσε ως «Αναμνήσεις από τα χρόνια της Ανωριμότητας» (αργότερα θα τις μετονομάσει σε «Μπακακάι»), και απέκτησε κάποια φήμη στους λογοτεχνικούς κύκλους (Μπρούνο Σουλτς, Στανισλάβ Ιγκνάσυ Βίτκιεβιτς). Το 1937 δημοσίευσε το πρώτο του μυθιστόρημα Φερντυντούρκε (Ferdydurke).
Λίγο πριν το ξέσπασμα του Β΄ΠΠ, ο Βίτολντ ταξιδεύει στην Αργεντινή, όπου και αποφάσισε να παραμείνει μέχρι να σταματήσει ο πόλεμος όταν πληροφορήθηκε για τη Γερμανική εισβολή στην Πολωνία. Τελικά έμεινε στην Αργεντινή για 24 χρόνια. Το 1947 δημοσιεύθηκε μια μετάφραση του Φερντυντούκε στα ισπανικά. Στην Αργεντινή δούλευσε ως τραπεζικός υπάλληλος. Το 1950 δημοσίευσε το έργο «Τρανσατλαντίκ» (ή «Υπεραντλαντικός»), όπου περιέγραψε τις αναμνήσεις του από την αυτοεξορία του, το οποίο δημοσιεύθηκε στο περιοδικό των απόδημων Πολωνών Kultura. Είχε ως θέμα την πολιτιστική ταυτότητα των μεταναστών, γελοιοποιώντας τον πατριωτισμό των Πολωνών και αποτελούσε σκάνδαλο για την Πολωνική κοινότητα. Επίσης καταγράφει την ίδια εμπειρία και στο «Ημερολόγιο», το οποίο συνέχισε να γράφει μέχρι το θάνατό του. Τη δεκαετία του 1960 αποκτά αναγνωρισιμότητα μέσα από τα έργα του «Πορνογραφία» (1960) και «Κόσμος» (1965).
Το 1963 επιστρέφει στην Ευρώπη, όπου έμεινε για ένα χρόνο στο δυτικό Βερολίνο, όπου δέχθηκε επιθέσεις από Πολωνούς κομμουνιστές. Με κλονισμένη την υγεία του, φεύγει για την Γαλλία και την Κυανή Ακτή. Έζησε τα τελευταία χρόνια της ζωής του στη Βανς, όπου και πέθανε το 1969. Τις 28 Δεκεμβρίου 1968 είχε παντρευτεί τη Ρίτα Λαμπρός. Το έργο του παρέμεινε απαγορευμένο στην Πολωνία μέχρι το 1984.
Νίκος Κοροβέσης

Συλλογική καριέρα

Ο Κοροβέσης ξεκίνησε το ποδόσφαιρο από τις ακαδημίες του Πανιώνιου και το 2010 υπέγραψε επαγγελματικό συμβόλαιο στον Παναιγιάλειο. Την επόμενη χρονιά (2011-12) αγωνίστηκε στον Απόλλωνα Σμύρνης και έναν χρόνο αργότερα, το καλοκαίρι του 2012 συμφώνησε ως ελεύθερος με τον ΠΑΣ Γιάννινα, όπου παρέμεινε τρία χρόνια.
Στις 25 Ιουνίου 2015 πήρε μεταγραφή στον  ΠΑΟΚ, υπογράφοντας τριετές συμβόλαιο συνεργασίας, έναντι 380 χιλιάδων ευρώ, όμως 1,5 χρόνο αργότερα, στις 31 Ιανουαρίου 2017 επέστρεψε στον ΠΑΣ Γιάννινα, ως δανεικός από τον ΠΑΟΚ, για έξι μήνες.
Το καλοκαίρι του 2017 συμφώνησε ως ελεύθερος με τον Πλατανιά για δύο χρόνια.
Από τις 12-6-2018 είναι παίχτης του  ΟΦΗ
Περιφέρεια Σεγκού

Γεωγραφία

Η Περιφέρεια Σεγκού βρίσκεται κεντρικά του Μαλί. Συνορεύει στα δυτικά και νοτιοδυτικά με την Περιφέρεια Κουλικορό, στα νοτιοανατολικά με την Περιφέρεια Σικασσό, στα βορειοανατολικά με την Περιφέρεια Μοπτί, στα βόρεια με την Μαυριτανία και στα νοτιοανατολικά με τη Μπουρκίνα Φάσο. Έχει έκταση 64.821 km².

Δημογραφία

Η Περιφέρεια Σεγκού έχει 2.336.255 κατοίκους (2009) (δηλαδή περίπου το 16,1 % του συνολικού πληθυσμού του Μαλί). Έχει πυκνότητα 36,0 κατοίκων ανά τετραγωνικό χιλιόμετρο. Πρωτεύουσα είναι το Σεγκού με πληθυσμό 130.690 κατοίκων.
Πολ Λανζεβέν

Βιογραφικά δεδομένα

Ο Λανζεβέν γεννήθηκε στο Παρίσι. Σπούδασε στην École Supérieure de Physique et de Chimie Industrielles και στην École Normale Supérieure. Μετά πήγε στο Πανεπιστήμιο του Κέμπριτζ και σπούδασε στο εκεί Εργαστήριο Κάβεντις υπό τον Τζόζεφ Τζον Τόμσον. Επέστρεψε στη Σορβόνη και πήρε το διδακτορικό του με επιβλέποντα τον Πιέρ Κιουρί το 1902. Το 1904 έγινε καθηγητής της Φυσικής στο Collège de France. Το 1926 ο Λανζεβέν έγινε διευθυντής στην École de Physique et Chimie, ενώ το 1934 εκλέχθηκε μέλος της Ακαδημίας Επιστημών.
Ο Λανζεβέν διακρίθηκε για τις έρευνές του στον παραμαγνητισμό και τον διαμαγνητισμό, και για τη σύγχρονη ερμηνεία τους. Περίφημη είναι η παραγωγή από αυτόν υπερήχων με χρήση του Πιεζοηλεκτρικού φαινομένου. Κατά τον Β΄ Παγκόσμιο Πόλεμο εργάσθηκε στη χρήση των υπερήχων για την ανίχνευση υποβρυχίων, αλλά ο πόλεμος τελείωσε πριν λειτουργήσει η σχετική διάταξη.
Το 1910 διαδόθηκε ότι είχε μια ερωτική σχέση με τη Μαρία Κιουρί, χήρα πλέον και πέντε χρόνια μεγαλύτερή του. Ο ίδιος ο Λανζεβέν ήταν τότε παντρεμένος, αλλά σε διάσταση, και πατέρας 4 παιδιών — σήμερα, τα εγγόνια τους είναι παντρεμένα μεταξύ τους: η Ελέν Λανζεβέν-Ζολιό (Hélène Langevin-Joliot) και ο Μισέλ Λανζεβέν.
Ο Λανζεβέν απομακρύνθηκε από τη θέση του από τη ναζιστική Κυβέρνηση του Βισύ εξαιτίας της αντιθέσεώς του στη ναζιστική ιδεολογία. Πέθανε στο Παρίσι δύο χρόνια μετά την απελευθέρωση της Γαλλίας.
Τσακάλι

2000-2002

Η WWF Ελλάδος δημιούργησε πανελλαδική καταγραφή των τσακαλιών, η οποία ολοκληρώθηκε το 2004.

2008-2009

To χρονικό διάστημα 2008 μεταξύ 2009, η WWF μαζί με την Καλλιστώ δημιούργησαν ένα πρόγραμμα καταγραφής και μέτρησης του πληθυσμού των τσακαλιών στην Πελοπόννησο και στην Χαλκιδική. Σκοπός τους ήταν να διατηρήσουν το είδος του τσακαλιού στην Ελλάδα.

2010

Η WWF συνεχίζει την καταγραφή της στην περιοχή του Έβρου, για την προστασία του απειλούμενου είδους σε όλες τις περιοχές της Ελλάδος.
Γεώργιος Λουδοβίκος φον Μάουρερ

Βιογραφία

Γεννήθηκε στο Ερποτζχάιμ, παρά το Ντυρκεχάιμ στις 2 Νοεμβρίου 1790. O πατέρας του ήταν Προτεστάντης κληρικός (πάστορας). Τελειώνοντας το Γυμνάσιο της Χαϊδελβέργης, όπου είχαν καταφύγει οι γονείς του μετά την εισβολή του γαλλικού στρατού, σπούδασε νομικά στο πανεπιστήμιο της ίδιας πόλης, όπου και αναγορεύθηκε διδάκτορας. Αρχικά ασχολήθηκε με τη δικηγορία και στη συνέχεια μετέβη στο Παρίσι, (1812), για συνέχιση σπουδών. Μελετώντας εκεί επί διετία το γαλλικό Δίκαιο, επέστρεψε στη Βαυαρία και εισήλθε στον δικαστικό κλάδο.
Το 1814 διορίστηκε δικαστικός αντεπίτροπος του κράτους, (σημερινός αντιεισαγγελέας πρωτοδικών), το 1816 γενικός αντεπίτροπος του κράτους (αντιεισαγγελέας εφετών), και τον επόμενο χρόνο μέλος του εφετείου του αναθεωρητικού δικαστηρίου όπου και ανέλαβε δικαστικός επίτροπος του κράτους.
Ο Φον Μάουρερ παράλληλα με τα δικαστικά του καθήκοντα ασχολήθηκε και με τη συγγραφή ακαδημαϊκών μελετών, εκδίδοντας το 1824 το περίφημο έργο του Geschichte des altgermanischen, namentlich altbayrischen öffentlich-mündlichen Gerichtsverfahrens, με το οποίο άρχισε και η ακαδημαϊκή του σταδιοδρομία με την ανακήρυξή του ως μέλους της Ακαδημίας των Επιστημών και τον διορισμό του ως καθηγητή της Ιστορίας του γερμανικού και γαλλικού Δικαίου στο Πανεπιστήμιο του Μονάχου. Το 1829 ο Βασιλιάς της Βαυαρίας Λουδοβίκος Α΄ τον ανακήρυξε μυστικοσύμβουλο της Πολιτείας (Geheimer Hofrat und Staatsrat) και το 1831 του απένειμε τον τίτλο του Ιππότη ισόβιου συμβούλου.

Ανάκληση

Επιστρέφοντας ο Μάουρερ στη Βαυαρία ανέλαβε τα προηγούμενα καθήκοντά του και το 1847 ανέλαβε υπουργός στη κυβέρνηση του Άμπελ, για λίγο όμως χρονικό διάστημα, μετά την παραίτηση της κυβέρνησης. Όταν επισκέφθηκε αργότερα την Ελλάδα, το 1858, στις εορτές της 25ετηρίδας της βασιλείας του Όθωνα, σύσσωμοι οι Έλληνες δικαστές τον τίμησαν με ειδικό χρυσό μετάλλιο που έφερε την προτομή του και ειδικό επίγραμμα σε ένδειξη ευγνωμοσύνης.
Ο φον Μάουρερ πέθανε στο Μόναχο στις 9 Μαΐου 1872. Γιος του ήταν ο Κόνραντ φον Μάουρερ, επίσης καθηγητής πανεπιστημίου.
Αριστείδης Αργυρόπουλος

Βιογραφικά στοιχεία

Γεννήθηκε στον Αλμυρό και ήταν γιος του Δημητρίου Αργυρόπουλου. Αδέλφια του ήταν οι Τριαντάφυλλος, βουλευτής, Αχιλλέας, δήμαρχος Αλμυρού, και Μιλτιάδης, επιχειρηματάς, Αργυρόπουλος. Εξελέγη βουλευτής Αλμυρού στις εκλογές του 1881 και επανεξελέγη, ως βουλευτή Λάρισας, σε αυτές του 1887 και, πάλι ως βουλευτής Λάρισας, σε αυτές του 1892. Υπήρξε δήμαρχος Αλμυρού.
Απεβίωσε το 1918.
Λίμνη Βιστωνίδα

Ονομασίες της λίμνης

Η λίμνη έχει αναφερθεί με τα εξής ονόματα: Λίμνη Βιστωνίδα (το πιο συχνά χρησιμοποιούμενο όνομα σήμερα), λίμνη Μπουρού (σπανιότερα χρησιμοποιούμενο σήμερα, βασιζόμενη στην προηγούμενη ονομασία), Μπουρού Γκιόλ (στα Τουρκικά: λίμνη Μπουρού), Βιστωνίς λίμνη, Bιστονική λίμνη.

Γενικά

Είναι η τέταρτη μεγαλύτερη λίμνη της Ελλάδας, συνολικής έκτασης 45 τ.χλμ με μέγιστο μήκος 12,5 χλμ. και μέγιστο πλάτος 7 χλμ.. Στη λίμνη αυτή εκβάλουν τρεις μικροί ποταμοί που την τροφοδοτούν με νερό. Το μέσο βάθος υπολογίζεται στα 4 μέτρα. Η λίμνη συνδέεται με την θάλασσα, τον Βιστωνικό Κόλπο, (ή Πόρτο Λάγους), μέσω στενών καναλιών και λόγω του θαλασσινού νερού που εισέρχεται στην λίμνη το νερό της παρουσιάζει μεταβολές αλατότητας. Τα αβαθή ύδατά της προσφέρονται για ιχθυοτροφικές δραστηριότητες, με την εκμετάλλευση των μετακινήσεων των ψαριών από και προς το εσωτερικό της κυρίως για πολλαπλασιασμό. Έτσι πέριξ των καναλιών σύνδεσης της λίμνης με τη θάλασσα έχουν αναπτυχθεί σπουδαίες παραλίμνιες ιχθυοτροφικές δραστηριότητες με ιστορικές καταβολές, από τους κατοίκους της περιοχής.

Οικολογία

Η λίμνη περιβάλλεται από καλαμιώνες (phragmites), έχει ζώνες αρμυρικιών (tamarix sp.), αλίπεδα, παραποτάμια δάση καθώς και λίμνες με γλυκό νερό και υγρά λιβάδια. Στη λίμνη έχουν καταγραφεί 227 είδη πουλιών μερικά από τα οποία ιδιαίτερα σπάνια όπως το κεφαλούδι, η λαγγόνα και η νανόχηνα.
Η Ελλάδα μετά την επικύρωση της συνθήκης Ραμσάρ, (ΝΔ 191/1974), περιέλαβε τον υδροβιότοπο της Βιστωνίδας στον κατάλογο Natura 2000, των προστατευομένων οικοτόπων και υγροβιοτόπων της χώρας μαζί με τα είδη χλωρίδας και πανίδας αυτών.
Ζαχαροπλαστική

Η ζαχαροπλαστική είναι μία μορφή τέχνης και συγκεκριμένα η τέχνη των γλυκών. Συνδυάζει δεξιοτεχνία και ποιότητα, καθώς δεν είναι εύκολο από όλους να εξειδικευτούν στον τομέα της ζαχαροπλαστικής. Οι συγκεκριμένες δόσεις και συστατικά είναι αυτά που διαμορφώνουν την ιδιαιτερότητά της. Μπορεί ο οποιοσδήποτε να εξελίξει το ταλέντο του στη ζαχαροπλαστική μέσω σπουδών σε διάφορες σχολές.
Σε γενικές γραμμές, η ζαχαροπλαστική χωρίζεται σε δύο ευρείες κατηγορίες, αρτοποιήματα και ζαχαρώδη.
Τα αρτοποιήματα ονομάζονται έτσι επειδή παρασκευάζονται από αλεύρι. Πρόκειται για κέικ, κουλουράκια και τέτοιους είδους γλυκά. Στη Μέση Ανατολή και την Ασία,το αλεύρι είναι η βάση πολλών γλυκών.
Στα ζαχαρώδη περιλαμβάνονται γλυκά, καραμέλες, μαρμελάδες, σοκολάτες, τσίχλες και άλλα γλυκίσματα που αποτελούνται κυρίως από ζάχαρη. 

Γλυκαντικές ουσίες

Γλυκίσματα ονομάζονται λόγω της παρουσίας των γλυκαντικών ουσιών. Αυτές συνήθως είναι τα σάκχαρα, αλλά μπορεί κανείς να αγοράσει γλυκά χωρίς ζάχαρη. Η πιο κοινή γλυκαντική ουσία για το σπίτι είναι η επιτραπέζια ζάχαρη, η οποία χημικώς είναι ένας δισακχαρίτης που περιέχει γλυκόζη και φρουκτόζη. Η υδρόλυση της σακχαρόζης δίνει ένα μείγμα που ονομάζεται ζάχαρη, η οποία είναι γλυκιά και κοινό εμπορικό συστατικό.
Ντεσιμπέλ

To ντεσιμπέλ (decibel, συντομογραφία dB) είναι μονάδα η οποία ακολουθεί λογαριθμική κλίμακα και στην οποία εκφράζεται η διαφορά στάθμης μίας φυσικής ποσότητας. Συνήθως χρησιμοποιείται για να εκφράσει λόγο ισχύων ή εντάσεων. Η κύρια χρήση της μονάδας είναι στην ακουστική και στην ηλεκτρονική. Το όνομά της μονάδας δόθηκε προς τιμή του Γκράχαμ Μπελ, πρωτοπόρου εφευρέτη της τηλεφωνίας, ενώ το πρόθεμα ντέσι δηλώνει πως είναι δεκαδική υποδιαίρεση της κύριας μονάδας Μπελ. Η μονάδα Μπελ δεν χρησιμοποιείται γιατί είναι δύσχρηστη στους υπολογισμούς και γι' αυτό τον λόγο χρησιμοποιείται αποκλειστικά το dB
Γενικά η στάθμη της ισχύος ή της έντασης σε ντεσιμπέλ, ισούται με το δεκαπλάσιο του δεκαδικού λογάριθμου του λόγου ισχύος ή του λόγου των εντάσεων. Δηλαδή:
 ή

Το ντεσιμπέλ ως μονάδα έντασης ήχου

Η μονάδα ντεσιμπέλ χρησιμοποιείται για να εκφραστεί στάθμη έντασης ήχου. Η στάθμη έντασης ήχου σε ντεσιμπέλ ορίζεται ως το δεκαπλάσιο του δεκαδικού λογαρίθμου του λόγου της έντασης του ήχου προς την ένταση αναφοράς του κατωφλίου ακουστότητας. Η ένταση του κατωφλίου ακουστότητας έχει οριστεί ίση με 
Η έκφραση σε ντεσιμπέλ ενός ήχου έντασης Ι₁ δίνεται από την σχέση:

Το ντεσιμπέλ ως μονάδα ενίσχυσης

Στην ηλεκτρονική το ντεσιμπέλ χρησιμοποιείται για να εκφραστεί την στάθμη ενίσχυσης ισχύος (κέρδος ισχύος) των ενισχυτών. Η στάθμη ενίσχυσης ισχύος σε έναν ενισχυτή ισούται με το δεκαπλάσιου του δεκαδικού λογάριθμου του λόγου της ισχύος εξόδου προς την ισχύ εισόδου:
   
Στην περίπτωση ενίσχυσης τάσης η σχέση μεταβάλλεται γιατί η ισχύς είναι ανάλογη του τετραγώνου της τάσεως (P~V²). Το αποτέλεσμα είναι η στάθμη ενίσχυσης τάσης να  ισούται με το εικοσαπλάσιο του δεκαδικού λογάριθμου του λόγου της τάσης εξόδου προς την τάση εισόδου, όπως φαίνεται και από την παρακάτω τελική σχέση.
Πτολεμαίος (μυθολογία)

Στην ελληνική μυθολογία με το όνομα Πτολεμαίος (από το πτολεμίζω-πολεμίζω = αγωνίζομαι, πολεμώ) είναι γνωστός ο πατέρας του Ευρυμέδοντα, του ηνιόχου του Αγαμέμνονα κατά τον Τρωικό Πόλεμο. Ο Πτολεμαίος αναφέρεται στην Ιλιάδα του Ομήρου (ραψωδία Δ, στίχος 228), όπου χαρακτηρίζεται ως «Πειραΐδης», δηλαδή γιος του Πειραίου.
Τριαζένιο

Θυγατρικά τριαζένια

Εκτός από τη «μητρική» ένωση, ο όρος χρησιμοποιείται επίσης και για μια σειρά «θυγατρικών» ανόργανων και οργανικών ενώσεων με γενικό τύπο NR₂N=NR, όπου τα όχι απαραίτητα ίδια R μπορεί να είναι υδρογόνα, αλογόνα ή μονοσθενείς (ανόργανες ή οργανικές) ρίζες. Ακόμη, δύο R μαζί μπορούν να αντικατασταθούν, επίσης, από μια δισθενή ρίζα, οπότε σχηματίζονται και ετεροκυκλικά τριαζένια. Ένα καλά μελετημένο «θυγατρικό» τριαζένιο είναι το 1,3-διφαινυλοτριαζένιο (PhNHN=NPh), που παράγεται με αντίδραση μεταξύ φαινυλοδιαζωνιακού άλατος και ανιλίνης:

Παραγωγή

Προς το παρόν, η μόνη αποδειγμένη μέθοδος παραγωγής του «μητρικού» τριαζενίου είναι η αυθόρμητη διάσπαση του τετραζανίου σε τριαζένιο και αμμωνία:

Δομή και ιδιότητες

Το χημικά καθαρό τριαζένιο, στη θερμοκρασία δωματίου, δηλαδή σε θερμοκρασία 20°C και υπό πίεση 1 atm, το τριαζένιο είναι αέριο, όπως πολλά από τα αζένια, είναι ακόμη έγχρωμο και έχει ισχυρή και δυσάρεστη οσμή. Το τριαζένιο εχει υψηλότερη πυκνότητα και θερμοκρασία βρασμού σε σύγκριση με το διαζένιο, εξαιτίας του μεγαλύτερου (μοριακού του) μεγέθους. Έχει ελαφρά χαμηλώτερη θερμοκρασία βρασμού, δηλαδή μεγαλύτερη πτητικότητα, σε σύγκριση με το τριαζάνιο. Έχει ισχυρά πολωμένους δεσμούς, και το μόριό του έχει μεγάλη διπολική ροπή, εξαιτίας της μειωμένης συμμετρίας του (σε σύγκριση με το διαζένιο). Το τριαζένιο έχει τον ίδιο μοριακό τύπο με την τριαζιριδίνη , αλλά διαφέρει από αυτήν την ανόργανη ισοκυκλική ένωση στον τρόπο σύνδεσης των ατόμων αζώτου. Το γεγονός αυτό καθιστά τις δυο αυτές ανόργανες ενώσεις ισομερή θέσης.

Χημική συμπεριφορά

Τα τριαζένια χρησιμοποιούνται ως in situ πηγή διαζωνίου (-N₂⁺). Τα τριαζένια διασπούνται παρουσία πρωτονιωτικών ή αλκυλιωτικών μέσων σε τεταρτοταγή αμμωνιακά άλατα και διαζωνιακά άλατα. Μια στρατηγική για προστασία και αποπροστασία δευτεροταγών αμινών βασίζεται σε αυτήν την αρχή.
Τα (αρυλο)τριαζένια μπορούν να αντιδράσεουν με το θειούχο νάτριο (Na₂S), παρουσία τριχλωραιθανικού οξέος (CCl₃COOH) δίνοντας τις αντίστοιχες θειοφαινόλες:

Ιατρικές εφαρμογές

Κάποια αντιακαρκινικά φάρμακα ανήκουν στα τριαζένια, επειδή περιέχουν τριαζενική λειτουργική ομάδα. Τα τριαζένια αποτελούν ομάδα αλκυλιωτικών μέσων που χρησιμοποιήθηκαν για τη θεραπεία του καρκίνου. Παραδείγματα τέτοιων ενώσεων συμπεριλαμβάνουν τη δεκαρβαζίνη και το τεμοζολαμίδιο. Λειτουργούν μεθυλιώνοντας γουανίνη στις θέσεις O-6 και Ν-7.